बच्चों को बेहतर शिक्षा देना सीसीएल का उद्देश्य-जीएम
सीसीएलबरका-सयाल सीएसआर विभाग के तत्वाधन में शनिवार को जवाहरनगर पंचायत भवन में निःशुल्क कम्प्यूटर प्रशिक्षण केंद्र का उद्घाटन किया गया। उद्घाटन बरका-सयाल प्रक्षेत्र के महाप्रबंधक प्रकाश चन्दा, एसओपी संतोष कुमार सिंह, मुखिया प्रदीप मांझी ने संयुक्त रूप से फीता काटकर किया।
इस अवसर पर जीएम प्रकाश चंदा ने कहा कि बच्चों को बेहतर शिक्षा देना ही सीसीएल का मुख्य उद्देश्य है। डिजिटल इंडिया के लिए कम्प्यूटर की शिक्षा बहुत जरूरी है। कम्प्यूटर की शिक्षा से रोजगार के लिए सुनहरा अवसर मिलता है। उन्होंने कहा कि सीसीएल के लाल और लाडली योजना के लिए आगामी 15 मार्च तक अंतिम फार्म भरने की तिथि निर्धारित की गई है। दसवीं पास छात्र-छात्राएं इस योजना का लाभ उठाएं। आवेदन फार्म जीएम आॅफिस और पंचायतों में उपलब्ध है। जीएम ने कहा कि उक्त योजना के तहत जिनका चयन होगा उन छात्र-छात्राओं को सीसीएल दो साल का इंजीनियरिंग कोर्स निःशुल्क कराएगी। डीडी टीवी ट्रेनिंग सेंटर दिव्य दृष्टि संस्था भुरकुंडा के रमेश कुमार सिंह ने बताया कि प्रशिक्षण शिविर में दसवीं पास के 101 छात्र-छात्राओं को डीसीए का तीन माह का प्रशिक्षण दिया जाएगा। प्रशिक्षण प्राप्त करने के बाद छात्रों के बीच प्रमाण पत्र का वितरण किया जाएगा। मौके पर सीएसआर मैनेजर श्रीकांत पुरवार, सुरेंद्र यादव, केपी सिंह, मो. शहनवाज, उपमुखिया सुनीता देवी, वार्ड सदस्य सैकुनिशा, गुडिया देवी, दुर्गासेन देवी, जीवन महली, मनोज कुमार सहित दर्जनों लोग मौजूद थे।
hin_Deva hin_Deva hin_Deva